Source: https://www.rup.ee/pluss/e-ajakiri/02-05-2013/aegumise-kohaldamine-toovaidluses
Timestamp: 2020-07-09 14:21:21+00:00
Document Index: 5473187

Matched Legal Cases: ['§ 146', '§ 74', 'kohus ', '§ 74', '§ 146', 'Riigikohus ']

Aegumise kohaldamine töövaidluses - Pluss
Aegumise kohaldamine töövaidluses
http://www.nc.ee/?id=11&tekst=RK/3-2-1-6-13
Riigikohtu 06.03.2013 lahend nr 3-2-1-6-13
Hageja (tööandja) esitas hagi kostja vastu lepingu rikkumisest tuleneva kahju hüvitamiseks. Hageja väite kohaselt osutas kostja tööandjale konkurentsi tööandja põhikirjas fikseeritud tegevusaladel tööandja juures töötamise ajal. Hageja on tuginenud sellele, et nõude aegumisele kohaldub tsiviilseadustiku üldosa seaduse (TsÜS) § 146 lg-s 1 sätestatud kolmeaastane aegumistähtaeg. Kostja vaidles hagile vastu ja taotles aegumise kohaldamist töölepingu seaduse (TLS) § 74 lg 4 järgi.
Nii maa- kui ka ringkonnakohus jätsid hageja hagi aegumise tõttu hagiavalduse ja apellatsioonkaebuse rahuldamata. Hageja esitas ringkonnakohtu otsuse peale kassatsioonkaebuse.
1. Nii ringkonnakohtu kui ka maakohtu otsus tuleb tühistada materiaalõiguse normi väära kohaldamise tõttu.
2. TLS-i § 74 lg 4 kohaldub juhtudele, kui tegemist on tööülesannete täitmisel tekkinud kahju hüvitamise nõudega. Konkurentsipiirangu kokkuleppega ei määrata kindlaks töötaja tööülesandeid. Sellest tulenevalt ei saa ka konkurentsipiirangu rikkumise tõttu tekkinud kahju käsitada tööülesannete täitmisel tekkinud kahjuna.
3. Kuna tegemist on võlaõigusliku kokkuleppega, kohaldub nõude aegumisele TsÜS-i § 146 lg-s 1 sätestatud kolmeaastane aegumistähtaeg.
Riigikohus rahuldas kassatsioonkaebuse ja saatis asja uueks läbivaatamiseks maakohtule.